རྟེན་ནས་བཏགས་པའི་རྟེན་འབྱུང་གི་དོན་ཆ་ཚང་ཤེས་དགོས་ན།ནམ་རྒྱུན་ང་ཚོས་ཐོས་བསམ་སྒོམ་གསུམ་ཟེར་བ་དེ་ལ་ཐོག་མར་ཐོས་བྱུང་གི་ཤེས་རབ་བསྐྱེད།དཔེར་ན།ང་ཚོས་ཐོག་མར་དཔེ་ཆ་ཀློག་པ་དང༌།དེ་བཞིན་བླ་མས་གསུང་པ་ལ་བརྟེན་ནས་སྔོན་དུ་གོ་བ་ཙམ་ཞིག་ཆགས་ཡོང་དུས་གོ་བ་ཙམ་ཤེས་པའི་རིམ་པ་ལྟ་བུ་གཅིག་འདུགདེ་ལ་ཐོས་བྱུང་གི་ཤེས་རབ་ཟེར་བ་རེད།ཐོས་བྱུང་གི་གོ་བ་དེ་ཡིད་རྒྱུ་ཙམ་རེད།ཐོས་པའི་དོན་དེ་ལ།ཇི་ལྟར་ཐོས་པའི་དོན་ལ་རིགས་པ་བཞིས།།ཉིན་དང་མཚན་དུ་ཚུལ་བཞིན་རབ་བརྟགས་ནས།།བསམ་བྱའི་གནས་ལ་བསམ་ལས་བྱུང་བ་ཡི།།རྣམ་དཔྱོད་བློ་ཡིས་ཐེ་ཚོམ་ཆོད་པར་ཤོག།ཅེས་གསུངས་པ་བཞིན།